એમની બીજી એક વાત. ગીતાના ‘અદ્વેષ્ટા સર્વ ભૂતાનામ’ એ શ્લોકમાં ‘અદ્વેષ્ટા’ શબ્દ પર ભાષ્ય કરતાં રામાનુજે એક વિશેષ વાત કહી દીધી. જે આપણો દ્વેષ ન કરતો હોય, તેનો દ્વેષ તો ન જ કરવો જોઈએ, એ તો થઈ મામૂલી વાત. એટલી જ વાત કરવા માટે કંઈ ગીતાની જરૂર ન પડે. પરંતુ ગીતાએ તો કહ્યું છે કે જે આપણો દ્વેષ કરતા હોય તેમનો પણ દ્વેષ ન કરવો જોઈએ. હવે આના પર રામાનુજે કહ્યું કે મારો કંઈક અપરાધ છે તેથી જ એ બધા મારો દ્વેષ કરે છે અને બીજું તેમ કરવા તેઓ ઈશ્વર વડે પ્રેરાયેલાં છે. આનો અર્થ તો એવો થયો કે મારો દ્વેષ કરનારા પણ તે દ્વેષને માટે જવાબદાર નથી. જો કોઈ જવાબદાર હોય તો તે હું છું. ઈશ્વર જ દુશ્મનોમાં પ્રવેશીને મારા કોઈ દોષને ધોવા માટે એમને હાથે મારો વિરોધ કરાવે છે. આ રીતે આપણો દ્વેષ કરનારા દુશ્મન દોષમુક્ત થઈ જાય છે. એ ઈશ્વરપ્રેરિત છે તેથી તેઓ જવાબદારીથી મુક્ત થયા અને આપણો કશોક અપરાધ છે માટે આપણે જવાબદાર થયા ને આપણે જ કારણે તેઓ આપણો દ્વેષ કરે છે.